CELEX: 62021TN0714
Language: sk
Date: 2021-11-04 00:00:00
Title: Vec T-714/21: Žaloba podaná 4. novembra 2021 – AL/Komisia

31.1.2022   
            
            
               SK
            
            
               Úradný vestník Európskej únie
            
            
               C 51/33
            
         
      Žaloba podaná 4. novembra 2021 – AL/Komisia
      (Vec T-714/21)
      (2022/C 51/46)
      Jazyk konania: angličtina
      
         Účastníci konania
      
      
         Žalobca: AL (v zastúpení: R. Rata, advokát)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie žalovanej zo 4. augusta 2021 [Ares (2021) 4962656] v odpovedi na sťažnosť v zmysle článku 90 ods. 2 podanú žalobcom 9. apríla 2021 proti rozhodnutiu PMO z 11. januára 2021 (1),
               
            
                  —
               
               
                  nariadil žalovanej zverejniť a predložiť i) listinné dôkazy týkajúce sa výpočtu, ktorý bol základom rozhodnutia PMO z 21. novembra 2019, a ii) celé znenie dokumentu „odpoveď GR HR na inú sťažnosť“, ktorý PMO čiastočne citoval v e-maile z 8. októbra 2020,
               
            
                  —
               
               
                  uložil žalovanej povinnosť určiť náklady na výživu vynaložené za obdobie od 1. novembra 2020 do 30. septembra 2021 na základe bydliska matky žalobcu v Belgicku a
               
            
                  —
               
               
                  uložil žalovanej povinnosť zaplatiť príspevok na jeho matku považovanú za nezaopatrené dieťa za obdobie od 1. novembra 2020 do 30. septembra 2021,
               
            
                  —
               
               
                  uložil žalovanej povinnosť znášať svoje vlastné trovy konania a nahradiť trovy konania žalobcu.
               
            
         Dôvody a hlavné tvrdenia
      
      Na podporu svojej žaloby žalobca uvádza dva žalobné dôvody.
      
                  1.
               
               
                  Prvý žalobný dôvod je založený na tom, že žalovaná porušila článok 2 ods. 4 prílohy VII služobného poriadku a rozhodnutie Komisie z 15. apríla 2014 o všeobecných vykonávacích ustanoveniach týkajúcich sa osoby považovanej za nezaopatrené dieťa, keďže pri výpočte nákladov na výživu matky žalobcu sa žalovaná nesprávne domnievala, že miesto bydliska matky žalobcu sa nachádza v Rumunsku a nie v Belgicku. Okrem toho sa Komisia dopustila pochybenia, keď určila náklady na výživné na matku žalobcu vo výške 50 % základného platu úradníka prvého stupňa platovej triedy AST 1, s opraveným koeficientom krajiny Rumunsko, keďže matka žalobcu mala trvalý pobyt v domácnosti žalobcu a preto bolo potrebné stanoviť dané náklady vo výške 40 % tohto základného platu (bez opravného koeficientu).
               
            
                  2.
               
               
                  Druhý žalobný dôvod je založený na porušení článku 85 služobného poriadku, keďže žalobca nevedel o nezákonnosti vyplácania príspevku za obdobie od 1. novembra 2019 do 31. októbra 2020, ani o tak zrejmej neoprávnenosti platby, že o nej musel vedieť.
               
            
         (1)  Redakčná poznámka: Napadnuté rozhodnutie sa týka vyplácania rodinných prídavkov podľa článku 2 ods. 4 prílohy VII Služobného poriadku úradníkov Európskej únie.